b'\n_START_ARTICLE_\nIso\xc3\xa4itien k\xc3\xa4\xc3\xa4nnytt\xc3\xa4mistapaus\n_START_PARAGRAPH_\nIso\xc3\xa4itien k\xc3\xa4\xc3\xa4nnytt\xc3\xa4mistapaus on vuosina 2009\xe2\x80\x932010 syntynyt kohu kahden ulkomaalaisen iso\xc3\xa4idin k\xc3\xa4\xc3\xa4nnytt\xc3\xa4mistapauksista. Tapauksessa on kyse siit\xc3\xa4, ett\xc3\xa4 kaksi turistiviisumilla Suomeen saapunutta i\xc3\xa4k\xc3\xa4st\xc3\xa4 naista eiv\xc3\xa4t suostuneet palaamaan kotimaahan viisumeiden umpeuduttua vaan halusivat j\xc3\xa4\xc3\xa4d\xc3\xa4 perheidens\xc3\xa4 luokse Suomeen. Saatuaan kielteisen p\xc3\xa4\xc3\xa4t\xc3\xb6ksen heid\xc3\xa4n perheens\xc3\xa4 nostivat asian julkisuuteen. Tapaus poiki mielenosoituksia, valtiojohdon sympatioita sek\xc3\xa4 vaatimuksia lains\xc3\xa4\xc3\xa4d\xc3\xa4nn\xc3\xb6n muuttamisesta. Lis\xc3\xa4ksi ven\xc3\xa4l\xc3\xa4isiso\xc3\xa4idin tapaus nousi Ven\xc3\xa4j\xc3\xa4n yhdeksi p\xc3\xa4\xc3\xa4uutisista. _NEWLINE_Palautusten puoltajien mukaan iso\xc3\xa4itien j\xc3\xa4\xc3\xa4minen merkitsisi lains\xc3\xa4\xc3\xa4d\xc3\xa4nn\xc3\xb6n muuttamista ja sit\xc3\xa4 kautta tuhansia iso\xc3\xa4itej\xc3\xa4, joiden kustannukset nousisivat satoihin miljooniin. Palautusten vastustajien mukaan kyse on inhimillisyydest\xc3\xa4 ja ihmisarvosta. Tapauksen johdosta ei tehty muutoksia ulkomaalaislakiin. My\xc3\xb6hemmin oikeusasiamies kyseenalaisti Korkeimman hallinto-oikeuden presidentin Pekka Hallbergin toiminnan asiassa.\n_START_SECTION_\nVen\xc3\xa4l\xc3\xa4inen iso\xc3\xa4iti\n_START_PARAGRAPH_\nVen\xc3\xa4l\xc3\xa4inen iso\xc3\xa4iti Irina Antonova (ven. \xd0\x98\xd1\x80\xd0\xb8\xd0\xbd\xd0\xb0 \xd0\x90\xd0\xbd\xd1\x82\xd0\xbe\xd0\xbd\xd0\xbe\xd0\xb2\xd0\xb0, 1928 \xe2\x80\x93 24. hein\xc3\xa4kuuta 2011) oli Viipurissa asunut iso\xc3\xa4iti, joka palkittiin Suuren is\xc3\xa4nmaallisen sodan aikana mitalilla. H\xc3\xa4n saapui Suomeen turistiviisumilla helmikuussa 2008 \xe2\x80\x93 hetke\xc3\xa4 sen j\xc3\xa4lkeen, kun Antonova oli saanut aivohalvauksen. H\xc3\xa4n p\xc3\xa4\xc3\xa4tti j\xc3\xa4\xc3\xa4d\xc3\xa4 maahan Suomen kansalaisuuden omaavan tytt\xc3\xa4rens\xc3\xa4, Natalia K\xc3\xa4\xc3\xa4rikin luokse viisumin umpeuduttua. Suomeen j\xc3\xa4\xc3\xa4misen johdosta Antonova sai ensimm\xc3\xa4isen k\xc3\xa4\xc3\xa4nnytysp\xc3\xa4\xc3\xa4t\xc3\xb6ksen lokakuussa Tytt\xc3\xa4ren mukaan sairas Antonova ei voi p\xc3\xa4rj\xc3\xa4t\xc3\xa4 yksin kotikaupungissaan Viipurissa. _NEWLINE_Poliisi yritti poistaa Antonovan Suomesta helmikuussa 2009, mutta asia nousi julkisuuteen ja k\xc3\xa4\xc3\xa4nnytys keskeytettiin. Syyskuussa hallinto-oikeus hylk\xc3\xa4si h\xc3\xa4nen valituksensa maahanmuuttoviraston k\xc3\xa4\xc3\xa4nnytysp\xc3\xa4\xc3\xa4t\xc3\xb6ksest\xc3\xa4. Lokakuussa poliisi yritti uudelleen poistaa Antonovan maasta, ja h\xc3\xa4nen tukijansa j\xc3\xa4rjestiv\xc3\xa4t eduskunnan edustalla mielenosoituksen. Helmikuussa 2010 h\xc3\xa4net yritettiin j\xc3\xa4lleen poistaa maasta. T\xc3\xa4ll\xc3\xb6in Antonova oli saanut kirkolta turvapaikan ja k\xc3\xa4\xc3\xa4nnytys keskeytyi sairaalahoidon takia. Maaliskuussa Korkein hallinto-oikeus hylk\xc3\xa4si Antonovan valituksen. Toukokuussa Ven\xc3\xa4j\xc3\xa4n p\xc3\xa4\xc3\xa4ministeri Vladimir Putin vakuutti Antonovan saavan asianmukaista hoitoa Ven\xc3\xa4j\xc3\xa4ll\xc3\xa4. _NEWLINE_Kes\xc3\xa4kuussa Antonovalle tarjottiin hoitopaikkaa Pietarin l\xc3\xa4hell\xc3\xa4 sijaitsevasta suomalaisen Villa Inkeri -yhdistyksen vanhainkodista. Omaiset hyv\xc3\xa4ksyiv\xc3\xa4t aluksi hoitopaikan, mutta my\xc3\xb6hemmin Antonova joutui sairaalahoitoon ja k\xc3\xa4\xc3\xa4nnytys lykk\xc3\xa4\xc3\xa4ntyi. H\xc3\xa4nen tukijoukkonsa j\xc3\xa4ttiv\xc3\xa4t vetoomuksen Euroopan ihmisoikeustuomioistuimelle, joka antoi 16. kes\xc3\xa4kuuta v\xc3\xa4liaikaisen k\xc3\xa4\xc3\xa4nnytt\xc3\xa4miskiellon. Vetoomuksen EIT:lle oli laatinut Johan B\xc3\xa4ckman. Kuitenkin omaiset p\xc3\xa4\xc3\xa4ttiv\xc3\xa4t vied\xc3\xa4 Antonovan Ven\xc3\xa4j\xc3\xa4lle 22. kes\xc3\xa4kuuta. H\xc3\xa4nen per\xc3\xa4ss\xc3\xa4\xc3\xa4n ajoi Ven\xc3\xa4j\xc3\xa4n konsuli._NEWLINE_Antonova kuoli 24. hein\xc3\xa4kuuta 2011 Kikkeriss\xc3\xa4, Ven\xc3\xa4j\xc3\xa4ll\xc3\xa4.\n_START_SECTION_\nEgyptil\xc3\xa4inen iso\xc3\xa4iti\n_START_PARAGRAPH_\nEgyptil\xc3\xa4inen iso\xc3\xa4iti Eveline Fadayel (1945 \xe2\x80\x93 11. tammikuuta 2011) kuului maansa kristilliseen koptilaiseen v\xc3\xa4hemmist\xc3\xb6\xc3\xb6n. _NEWLINE_Fadayelin \xc3\xa4iti oli egyptil\xc3\xa4inen, is\xc3\xa4 palestiinalainen. Is\xc3\xa4 oli brittiarmeijan palveluksessa Israelin itsen\xc3\xa4isyyssodassa, ja h\xc3\xa4n katosi 1948, jolloin h\xc3\xa4nen oletettiin kuolleen. Tosiasiassa h\xc3\xa4n oli sodan j\xc3\xa4lkeen palannut etsim\xc3\xa4\xc3\xa4n perhett\xc3\xa4\xc3\xa4n, mutta saanut \xe2\x80\x93 virheellisen \xe2\x80\x93 tiedon, ett\xc3\xa4 perhe oli kuollut pommituksissa. Is\xc3\xa4 joutui yhdeks\xc3\xa4ksi vuodeksi vankilaan ep\xc3\xa4iltyn\xc3\xa4 vakoilusta. Vapauduttuaan h\xc3\xa4n avioitui uudestaan ja muutti uuden perheens\xc3\xa4 kanssa Yhdysvaltoihin. Eveline Fadayel ei ehtinyt tavata is\xc3\xa4\xc3\xa4ns\xc3\xa4 ennen t\xc3\xa4m\xc3\xa4n kuolemaa, mutta loi yhteyden sisaruspuoliinsa ennen omaa kuolemaansa._NEWLINE_Fadayel oli matematiikanopettaja, ja Aleksandrian yliopistossa suorittamiensa jatko-opintojen j\xc3\xa4lkeen h\xc3\xa4n toimi kolmen koulun rehtorina. H\xc3\xa4n j\xc3\xa4i el\xc3\xa4kkeelle 2005. Fadayel saapui Suomeen vuonna 2007 turistiviisumilla ja halusi j\xc3\xa4\xc3\xa4d\xc3\xa4 poikiensa perheiden luoksen maahan. Fadayel oli l\xc3\xa4\xc3\xa4k\xc3\xa4rinlausuntojen mukaan riippuvainen poikiensa hoidosta eik\xc3\xa4 h\xc3\xa4nell\xc3\xa4 ollut Egyptiss\xc3\xa4 ainuttakaan sukulaista. Suomen ekumeenisen neuvoston ja kirkkohallituksen mukaan k\xc3\xa4\xc3\xa4nnytt\xc3\xa4minen ei ollut kohtuullista. Vantaankosken seurakunta tarjosi Fadayelille suojapaikkaa. Euroopan ihmisoikeustuomioistuimen m\xc3\xa4\xc3\xa4r\xc3\xa4yksest\xc3\xa4 Fadayel sai kuitenkin lis\xc3\xa4aikaa terveydentilansa perusteella._NEWLINE_Fadayel sai lopulta oleskeluluvan lopulta 21. joulukuuta vuonna 2010 Euroopan ihmisoikeustuomioistuimen kannanoton j\xc3\xa4lkeen, jolloin oli jo tiedossa, ettei h\xc3\xa4nell\xc3\xa4 en\xc3\xa4\xc3\xa4 ole pitk\xc3\xa4\xc3\xa4n elinaikaa. H\xc3\xa4n kuoli 65-vuotiaana tammikuussa 2011 ohitusleikkauksen j\xc3\xa4lkitarkastuksen yhteydess\xc3\xa4 l\xc3\xb6ytyneeseen haimasy\xc3\xb6p\xc3\xa4\xc3\xa4n.\n_START_SECTION_\nUlkomaalaislaki ja korkein hallinto-oikeus\n_START_PARAGRAPH_\nSuomen ulkomaalaislain mukaan oleskelulupa perhesiteen perusteella my\xc3\xb6nnet\xc3\xa4\xc3\xa4n vain Suomessa asuvan henkil\xc3\xb6n ydinperheen j\xc3\xa4senelle. Ydinperheeseen kuuluvat aviopuoliso, aviopuolisoon rinnastettava kumppani sek\xc3\xa4 alle 18-vuotias lapsi tai h\xc3\xa4nen huoltajansa. _NEWLINE_Korkeimman hallinto-oikeuden 8. maaliskuuta 2010 antaman p\xc3\xa4\xc3\xa4t\xc3\xb6ksen mukaan iso\xc3\xa4idit eiv\xc3\xa4t kuuluu ydinperheeseen. Irina Antonovan valituslupahakemus hyl\xc3\xa4ttiin, jolloin aikaisempi hallinto-oikeuden p\xc3\xa4\xc3\xa4t\xc3\xb6s j\xc3\xa4i voimaan. Hallinto-oikeuden p\xc3\xa4\xc3\xa4t\xc3\xb6kseen vaikutti my\xc3\xb6s se, ett\xc3\xa4 tyt\xc3\xa4r oli l\xc3\xa4htenyt Suomen vapaaehtoisesti ja kiinte\xc3\xa4 perheside oli katkennut. Ik\xc3\xa4\xc3\xa4ntymisest\xc3\xa4 johtuvia sairauksia ei my\xc3\xb6sk\xc3\xa4\xc3\xa4n pidetty sellaisena olennaisena terveydentilan muutoksena. Antonovan katsottiin saavan asianmukaista hoitoa kotikaupungissaan Viipurissa._NEWLINE_Eveline Fadayelin tapauksessa korkein hallinto-oikeus my\xc3\xb6nsi valitusluvan painavan syyn perustella ja tutki asian kahdeksan tuomarin kokoonpanossa. Valitus oleskeluvasta ja k\xc3\xa4\xc3\xa4nnytt\xc3\xa4misest\xc3\xa4 hyl\xc3\xa4ttiin \xc3\xa4\xc3\xa4nestyksen j\xc3\xa4lkeen luvuin 6\xe2\x80\x931\xe2\x80\x931. P\xc3\xa4\xc3\xa4t\xc3\xb6ksen mukaan asiassa ei ollut osoitettu, ett\xc3\xa4 Fadayel ei voisi saada sairauksiinsa hoitoa kotimaassaan tai ett\xc3\xa4 h\xc3\xa4n olisi t\xc3\xa4ysin riippuvainen Suomessa asuvista omaisistaan. Fadayelille katsottiin voitavan j\xc3\xa4rjest\xc3\xa4\xc3\xa4 hoitoa h\xc3\xa4nen kotimaassaan sek\xc3\xa4 pystyv\xc3\xa4n suorittamaan vierailuja Suomessa tai vastavuoroisesti h\xc3\xa4nen perheens\xc3\xa4 Egyptiss\xc3\xa4.\n_START_SECTION_\nOleskeluluvan puolesta\n_START_PARAGRAPH_\nTapaus sai monet valtiojohtoon kuuluvat henkil\xc3\xb6t vetoamaan iso\xc3\xa4itien j\xc3\xa4\xc3\xa4misen puolesta. Korkeimman hallinto-oikeuden kielteisen p\xc3\xa4\xc3\xa4t\xc3\xb6ksen j\xc3\xa4lkeen v\xc3\xa4hemmist\xc3\xb6\xc3\xb6n j\xc3\xa4\xc3\xa4nyt puheenjohtaja Pekka Hallberg l\xc3\xa4hetti kirjeen poliisille, jossa vedottiin, ett\xc3\xa4 oikeuden p\xc3\xa4\xc3\xa4t\xc3\xb6st\xc3\xa4 ei pantaisi k\xc3\xa4yt\xc3\xa4nt\xc3\xb6\xc3\xb6n. Aikaisemmin my\xc3\xb6s tasavallan presidentti Tarja Halonen ja p\xc3\xa4\xc3\xa4ministeri Matti Vanhanen vetosivat iso\xc3\xa4itien j\xc3\xa4\xc3\xa4misen puolesta. Kansanedustajat j\xc3\xa4ttiv\xc3\xa4t kes\xc3\xa4kuussa 80 nimen listan, jossa kiirehdittiin ulkomaalaislain muutosta. Muutos pyrit\xc3\xa4\xc3\xa4n tekem\xc3\xa4\xc3\xa4n syksyll\xc3\xa4 2010. Toisaalta kansanedustaja Ben Zyskowiczin mukaan Kokoomuksen eduskuntaryhm\xc3\xa4ss\xc3\xa4 ei haluta tehd\xc3\xa4 muutoksia ulkomaalaislakiin.\n_START_SECTION_\nK\xc3\xa4\xc3\xa4nnytt\xc3\xa4misen puolesta\n_START_PARAGRAPH_\nIso\xc3\xa4itien k\xc3\xa4\xc3\xa4nnytt\xc3\xa4mist\xc3\xa4 perustellaan tasavertaisella kohtelulla sek\xc3\xa4 lainmuutoksen tuomalla satojen miljoonien lis\xc3\xa4kustannuksella. Suomessa tehd\xc3\xa4\xc3\xa4n vastaavia k\xc3\xa4\xc3\xa4nnytt\xc3\xa4mistapauksia satoja vuodessa ja lainmuutos tekisi oleskeluluvan saamisesta s\xc3\xa4\xc3\xa4nn\xc3\xb6n, ei poikkeuksen kuten t\xc3\xa4ll\xc3\xa4 hetkell\xc3\xa4. Ajankohtainen kakkonen laski 1. kes\xc3\xa4kuuta l\xc3\xa4hetyss\xc3\xa4 ohjelmassa, ett\xc3\xa4 lainkohdan muuttaminen maksaisi suomalaisille veronmaksajille 1,5 miljardia euroa seuraavan kymmenen vuoden aikana. Pauli Vahtera laski Iltalehden blogissaan lainmuutoksen tuovan jopa 5\xc2\xa0000 iso\xc3\xa4iti\xc3\xa4 ja p\xc3\xa4\xc3\xa4tyi samoihin eurom\xc3\xa4\xc3\xa4riin.\n_START_SECTION_\nVen\xc3\xa4j\xc3\xa4n media\n_START_PARAGRAPH_\nVen\xc3\xa4j\xc3\xa4n media arvosteli Irina Antonovan k\xc3\xa4\xc3\xa4nnytt\xc3\xa4mist\xc3\xa4 ja syytti Suomea h\xc3\xa4nen l\xc3\xa4hett\xc3\xa4misest\xc3\xa4\xc3\xa4n Ven\xc3\xa4j\xc3\xa4lle kuolemaan. Ry\xc3\xb6pytyksen aloitti Ven\xc3\xa4j\xc3\xa4n television ykk\xc3\xb6skanava Pervyi kanal saaden muut mediat per\xc3\xa4\xc3\xa4ns\xc3\xa4. Kuten l\xc3\xa4hivuosien Suomea koskevissa uutisissa, my\xc3\xb6s t\xc3\xa4ss\xc3\xa4 ven\xc3\xa4l\xc3\xa4inen media k\xc3\xa4ytti runsaasti Johan B\xc3\xa4ckmanin lausuntoja joko Antonovan puolustajana tai Suomen antifasistisen komitean johtajana. Antonovaa koskeva uutisointi oli touko-kes\xc3\xa4kuun vaihteessa Ven\xc3\xa4j\xc3\xa4n yksi p\xc3\xa4\xc3\xa4uutisista.\n_START_SECTION_\nLopputulos\n_START_PARAGRAPH_\nSyksyll\xc3\xa4 2010 maahanmuuttopoliittinen ministeriryhm\xc3\xa4 p\xc3\xa4\xc3\xa4tti, ett\xc3\xa4 ulkomaalaislakiin ei tehd\xc3\xa4 muutoksia. Maahanmuutto- ja eurooppaministeri Astrid Thorsin ajamaan muutokseen ei l\xc3\xb6ytynyt kannatusta hallituksessa. Helmikuussa 2011 eduskunnan oikeusasiamies Petri J\xc3\xa4\xc3\xa4skel\xc3\xa4inen moitti Korkeimman hallinto-oikeuden presidentin Pekka Hallbergin menettely\xc3\xa4 asiassa.'